আবদিনাসির হাজি আহমেদ ইউসুফ

**আবদিনাসির হাজি আহমেদ ইউসুফ** (; জন্ম ১৯৫৭ – মৃত্যু ২২ ফেব্রুয়ারি ২০২২ ) ছিলেন একজন সোমালিয়ার ধর্মীয় আলেম এবং দাওয়াহ কার্যক্রমে যুক্ত একজন ইসলাম প্রচারক। ২০২২ সালের ২২শে ফেব্রুয়ারি কিসমায়োতে আল-শাবাব সশস্ত্র গোষ্ঠী তাকে হত্যা করে।

## প্রাথমিক ও শিক্ষা জীবন
আবদিনাসির হাজি আহমেদ ইউসুফ ১৯৫৭ সালে সোমালিয়ার বর্তমান কায়ন অঞ্চলে অবস্থিত সিগাগ গ্রামের কাছাকাছি একটি গ্রামীণ এলাকায় জন্মগ্রহণ করেন। পরে তিনি পরিবারের সঙ্গে গ্রাম ছেড়ে হোরুফাধি শহরে চলে যান।

১৯৬৪ সালে, সেখানে প্রতিষ্ঠিত প্রথম মাদ্রাসায় তিনি ভর্তি হন এবং সেখান থেকেই কুরআন মুখস্থ করেন। পরে তিনি উচ্চতর শিক্ষার জন্য বুরাও শহরে যান। সালেহিয়া মসজিদ ও মাদ্রাসায় পড়াশোনা করার সময় তিনি বিভিন্ন ধর্মীয় গ্রন্থ মুখস্থ করা এবং ইসলামী শরিয়াহ আয়ত্তে করার বিশেষ দক্ষতা অর্জন করেন এবং সফলভাবে কুরআন হিফজ সম্পন্ন করেন।

১৯৬৫ সালে আবদিনাসির হাজি আহমেদ উপকূলীয় শহর বারবেরা-তে চলে যান এবং আল-ফালাহ একাডেমিতে ভর্তি হন। সেখানে তিনি শরিয়াহ বিষয়ক জ্ঞান ও আরবি ভাষার পাশাপাশি গণিতসহ অন্যান্য বিষয় অধ্যয়ন করেন।

১৯৬৭ সালে তিনি আবার বুরাওয়ে ফিরে আসেন এবং আল-আজহার আশ-শরিফের সঙ্গে সম্পর্কিত একটি শিক্ষাপ্রতিষ্ঠানে ভর্তি হন। সেখানে তিনি ফিকহ, হাদিস এবং অন্যান্য ইসলামী বিদ্যা অধ্যয়ন করেন। পাশাপাশি তিনি মসজিদে অনুষ্ঠিত বিভিন্ন জ্ঞানচর্চা সভায় অংশগ্রহণ করেন এবং শহরের কয়েকজন বিশিষ্ট আলেমের কাছে শিক্ষা গ্রহণ করেন। তাদের মধ্যে ছিলেন শাইখ আল-কাদি মাহমুদ এবং শাইখ শরিফ মোহাম্মদ।

মাধ্যমিক শিক্ষা শেষ করার পর তিনি সোমালিয়ার রাজধানী মোগাদিশুতে যান। সেখানে তিনি বিভিন্ন ইসলামী সেমিনার এবং বিশিষ্ট আলেমদের তত্ত্বাবধানে শরিয়াহ আইন অধ্যয়ন করেন। তার শিক্ষকদের মধ্যে ছিলেন শাইখ ইব্রাহিম সুলে, শাইখ মোহাম্মদ মোলিম হাসান এবং শাইখ মোহাম্মদ নূর কাওয়ি।

পরবর্তীতে তিনি সোমালি জাতীয় সেনাবাহিনীতে (Somali National Army) যোগদান করেন এবং সামরিক দায়িত্ব পালন করেন। এরপর তিনি উচ্চতর শরিয়াহ শিক্ষা গ্রহণের জন্য ইয়েমেনে যান। সেখানে তিনি ইয়েমেনের খ্যাতিমান আলেমদের কাছে অধ্যয়ন করেন। তাদের মধ্যে ছিলেন শাইখ আল-কাদি ইয়াহইয়া আল-ফয়সাল, শাইখ আল-কাদি মোহাম্মদ বিন ইসমাইল আল-আমরানি, শাইখ ড. মুহাম্মদ হাসান মাকবুল আল-আহদাল এবং শাইখ ড. আবদুল ওয়াহাব আল-দাইলামি।

## কর্মজীবন
ইয়েমেনে অবস্থানকালে আবদিনাসির হাজি আহমেদ সেখানে বসবাসকারী সোমালি সম্প্রদায়ের প্রতিনিধিত্ব করতেন। ধর্মীয় বিষয়ক মন্ত্রণালয় (Ministry of Endowments and Guidance) পরিচালিত একটি পরীক্ষায় উত্তীর্ণ হওয়ার পর তাকে ইয়েমেনে বসবাসরত সোমালি সম্প্রদায়ের চেয়ারপারসন হিসেবে নিয়োগ দেওয়া হয়। একই সময়ে তিনি বিভিন্ন বৈজ্ঞানিক ও ধর্মীয় শিক্ষাপ্রতিষ্ঠানে শিক্ষক হিসেবে কাজ করেন। ১৯৮২ থেকে ১৯৯২ সাল পর্যন্ত প্রায় এক দশক তিনি ইয়েমেনে শিক্ষকতা করেন।

১৯৯১ সালে সোমালিয়ার গৃহযুদ্ধ শুরু হওয়ার এক বছর পর, ১৯৯২ সালে তিনি সোমালিয়ায় ফিরে আসেন। তিনি লাস আনোদ শহরে বসবাস শুরু করেন, যা সুল অঞ্চল-এর প্রশাসনিক রাজধানী। সেখানে তিনি ইসলামী দাওয়াহ কার্যক্রম এবং ধর্মীয় গ্রন্থ পাঠদানে সক্রিয়ভাবে যুক্ত ছিলেন।

১৯৯৪ সালে তিনি ইসলামী শিক্ষার জন্য আল-ফুরকান ইনস্টিটিউট প্রতিষ্ঠার উদ্যোগ নেন। এই প্রতিষ্ঠানটি প্রতিষ্ঠা করেন আহমেদ হাজি আবদিরাহমান এবং আবদুলকাদির নূর ফারাহ-এর সঙ্গে সমঝোতার মাধ্যমে। এই প্রতিষ্ঠানে বহু শিক্ষার্থীকে প্রশিক্ষণ দিয়ে ইসলামী জ্ঞানে দক্ষ করে তুলেছেন।

১৯৯২ সাল থেকে ২০২২ সালে হত্যাকাণ্ডের শিকার হওয়ার আগ পর্যন্ত, প্রায় তিন দশক ধরে তিনি সোমালিয়াজুড়ে ইসলামী শিক্ষা বিস্তারে গুরুত্বপূর্ণ ভূমিকা পালন করেন। তিনি বহু ধর্মীয় গ্রন্থ রচনা ও সংকলন করেন, বিশেষত শরিয়াহ ও ফিকহ বিষয়ক আলোচনায়। জানা যায়, তাঁর এক হাজারের বেশি বক্তৃতা রেকর্ড করা হয়েছে, তবে আরও অনেক আলোচনা এখনো সংরক্ষিত হয়নি।

## হত্যাকাণ্ড
আবদিনাসির হাজি আহমেদ আল-শাবাবের সহিংস কর্মকাণ্ডের প্রকাশ্য সমালোচক ছিলেন। বিশেষ করে হোটেল, ক্যাফেটেরিয়া এবং বাজারের মতো জনাকীর্ণ স্থানে হামলার ঘটনাগুলোকে তিনি ইসলামী নৈতিকতাবিরোধী বলে কঠোর নিন্দা জানাতেন।

গারোয়ে, বোসাসো ও লাস আনোদ শহরের বিভিন্ন ইসলামী সেমিনারে তিনি আল-শাবাবের কার্যক্রমের বিরুদ্ধে সরাসরি অবস্থান নেন এবং তাদের কর্মকাণ্ডের কঠোর সমালোচনা করেন।

আল-শাবাব তাকে এবং তাঁর অনুসারীদের লক্ষ্য করে নিয়মিত হুমকি প্রদান করত। উল্লেখ্য যে, এই গোষ্ঠীটি ইতিপূর্বে ২০১১ সালে শেখ আহমেদ হাজি আবদিরাহমান এবং ২০১৩ সালে আবদুলকাদির নূর ফারাহ-কে হত্যা করেছিল।

২০২২ সালের প্রথমার্ধেও তিনি আল-শাবাবের উগ্রপন্থা সম্পর্কে জনসচেতনতা বৃদ্ধিতে সোচ্চার ছিলেন। তবে ওই বছরের ২২ ফেব্রুয়ারি জুবাল্যান্ডের কিসমায়োতে এক সফরের সময় একটি গাড়িতে বোমা বিস্ফোরণে নিহত হন। পরবর্তীকালে আল-শাবাব সশস্ত্র গোষ্ঠী এই হত্যাকাণ্ডের দায় স্বীকার করে।

### প্রতিক্রিয়া
এই ঘটনা সোমালির জনগণের মধ্যে তীব্র প্রতিক্রিয়ার সৃষ্টি করে। বিশেষ করে, কড়া নিরাপত্তার মধ্যেও কীভাবে একজন শীর্ষস্থানীয় আলেমের গাড়িতে বিস্ফোরক স্থাপন করা হলো, তা নিয়ে জনমনে গভীর সন্দেহ ও ক্ষোভ তৈরি হয়। অনেকেই জুবাল্যান্ডের রাষ্ট্রপতি আহমেদ মোহাম্মদ ইসলামের প্রশাসনিক ও নিরাপত্তা ব্যর্থতাকে এর জন্য দায়ী করেন।

সোমালিয়ার বিভিন্ন আলেম ও সরকারি কর্মকর্তারা এই হামলার নিন্দা জানান। সোমালিয়ার ফেডারেল সরকারের রাষ্ট্রপতি মোহাম্মদ আবদুল্লাহি মোহাম্মদ এই নৃশংস ঘটনার তীব্র নিন্দা করেন এবং দোষীদের শাস্তি নিশ্চিত করার প্রতিশ্রুতি দেন। সাবেক রাষ্ট্রপতি শরিফ শাইখ আহমেদ এবং পুন্টল্যান্ডের রাষ্ট্রপতি সাইদ আবদুল্লাহি দেনে এই হামলাকে গুরুতর ও নিন্দনীয় আখ্যা দেন এবং বলেন, এটি নিরস্ত্র মানুষের বিরুদ্ধে পরিচালিত একটি সহিংস হামলা। অন্যান্য আঞ্চলিক রাজ্যের নেতারাও এই হামলার নিন্দা জানান।

## তথ্যসূত্র

বিষয়শ্রেণী:২০২২-এ মৃত্যু
বিষয়শ্রেণী:সোমালিয়ায় ইসলাম
বিষয়শ্রেণী:১৯৫৭-এ জন্ম